**Informatīvais ziņojums**

**„Par nākamās, 2021.gada tautas skaitīšanas sagatavošanas pilnveidošanu”**

Informatīvais ziņojums izstrādāts, izpildot Ministru kabineta 2012.gada 21.februāra sēdes protokollēmumā (protokols Nr.10 37.§) „Informatīvais ziņojums "Par 2011.gada tautas skaitīšanas gaitu un galvenajiem rezultātiem"” noteiktos uzdevumus:

Ekonomikas ministrijai (turpmāk - EM):

1) izveidot un vadīt starpministriju (starpinstitūciju) darba grupu savlaicīgai priekšlikumu izstrādei nākamās tautas skaitīšanas organizēšanas pilnveidošanai, lai 2021.gada tautas skaitīšanu varētu veikt, visu nepieciešamo informāciju iegūstot no administratīvajiem reģistriem un citām datu bāzēm, atsakoties no iedzīvotāju aptaujas internetā vai viņu dzīvesvietās;

2) darba grupas izstrādāto informatīvo ziņojumu, kurā ietverti konkrēti priekšlikumi, tautas skaitīšanas alternatīvo izmaksu salīdzinājums, ja tautas skaitīšanu veic aptaujas kārtībā vai visu nepieciešamo informāciju iegūstot no datu bāzēm, un indikatīvais finansējums, lai savlaicīgi varētu lemt par budžeta līdzekļu piešķiršanu, noteiktā kārtībā iesniegt izskatīšanai Ministru kabinetā (turpmāk - MK) līdz 2012.gada 1.decembrim.

Informatīvo ziņojumu izstrādāja ar EM 2012.gada 2.aprīļa rīkojumu Nr.63 izveidotā darba grupa, kurā tika deleģēti pārstāvji no EM, Centrālās statistikas pārvaldes (turpmāk - CSP), Vides aizsardzības un reģionālās attīstības ministrijas (turpmāk - VARAM), Izglītības un zinātnes ministrijas (turpmāk - IZM), Tieslietu ministrijas (turpmāk - TM), Veselības ministrijas, Pilsonības un migrācijas lietu pārvaldes (turpmāk - PMLP), Valsts zemes dienesta (turpmāk - VZD), Valsts ieņēmumu dienesta (turpmāk - VID), Nodarbinātības valsts aģentūras (turpmāk - NVA), Nacionālā veselības dienesta (turpmāk - NVD), Valsts sociālās apdrošināšanas aģentūras (turpmāk - VSAA), Latvijas Informācijas un komunikācijas tehnoloģiju asociācijas, Veselības inspekcijas, Latvijas Pašvaldību savienības (turpmāk - LPS), Latvijas darba devēju konfederācijas un Datu valsts inspekcijas. Darba grupa apsprieda aktuālos jautājumus trijās sēdēs, bet to starplaikā tika organizētas sanāksmes ar augšminēto iestāžu ekspertiem, lai apspriestu jautājumus attiecībā uz atsevišķām tautas skaitīšanas tēmām.

Informatīvā ziņojuma mērķis ir sniegt:

a) ieskatu par esošo situāciju statistikai izmantojamo administratīvo datu avotu pieejamībā;

b) priekšlikumus risinājumiem darbības uzlabošanai administratīvo datu izmantošanā.

**1. Pašreizējās situācijas analīze**

Neapšaubāmi dažādu valsts politiku plānošanā, ekonomisko rādītāju izmaiņu analīzē, demogrāfisko un citu rādītāju prognozēšanā iedzīvotāju statistikas datu kvalitāte ir svarīgs nosacījums. Jau līdz 2011.gada tautas skaitīšanai CSP iedzīvotāju statistikas vajadzībām, dažādu statistisko indikatoru aprēķiniem un kvalitātes vērtējumiem plaši izmantoja esošos administratīvos datu avotus. Prakse liecina, ka tāda lieluma valstij, kāda ir Latvija, attīstības virziens uz pilnīgāku šādu datu izmantošanu būtu vislietderīgākais. To apstiprina arī tādu valstu kā Somijas, Dānijas, Zviedrijas, Norvēģijas u. c. pozitīvā pieredze, kuras lielāko daļu statistisko rādītāju iegūst, izmantojot savu valstu reģistru sistēmas. Kā viens no svarīgākajiem ieguvumiem ilgākā termiņā varētu būt finanšu līdzekļu ietaupījums ne tikai nākamās tautas skaitīšanas veikšanai, bet arī regulārās statistikas nodrošināšanai.

Vērtējot no datu ieguves aspekta, nepieciešams atrisināt vairākus metodoloģiskus un institūciju sadarbības jautājumus, kas ļautu CSP regulāri nodrošināt ticamu datu saņemšanu par valsts iedzīvotājiem. Protams, administratīvo datu sakārtošanas periodā būs nepieciešams paredzēt atbildīgajām valsts institūcijām papildu finanšu resursus. Rezultātā ieguvēji būs gan administratīvo datu avotu pārziņi, kuri uztur un aktualizē datus, gan valsts un pašvaldību institūcijas, kuras izmanto šajos administratīvo datu avotos uzkrāto un apkopoto informāciju tām uzticēto funkciju veikšanai.

Pasākumi, kas nodrošinās 2021.gada tautas skaitīšanas organizāciju, izmantojot tikai administratīvo datu avotus, sekmēs arī:

1) cīņu ar ēnu ekonomiku (VID priekšlikumi);

2) augstākās izglītības sistēmas sakārtošanu (IZM priekšlikumi);

3) iedzīvotāju dzīvesvietas deklarēšanas sistēmas sakārtošanu (LPS un VZD priekšlikumi);

4) Nekustamā īpašuma valsts kadastra informācijas sistēmas (turpmāk - NĪVKIS) datu aktualitātes un kvalitātes uzlabošanu (VZD priekšlikumi);

5) Valsts adrešu reģistra (turpmāk - VAR) datu pieejamības, aktualitātes un kvalitātes uzlabošanu (VZD priekšlikumi);

6) CSP regulāro sociālās statistikas apsekojumu organizācijas pilnveidošanu, respondentu noslodzes samazināšanu un datu kvalitātes uzlabošanu (CSP priekšlikumi).

**1.1. Tautas skaitīšanas normatīvā bāze**

Tautas skaitīšana Latvijā tiek organizēta saskaņā ar Eiropas Parlamenta un Padomes 2008.gada 9.jūlija Regulu (EK) Nr.763/2008 par iedzīvotāju un mājokļu skaitīšanu (turpmāk - Regula (EK) Nr.763/2008), ar ko noteikts pamata jeb obligāto tematu loks Eiropas Savienības (turpmāk - ES) dalībvalstīm. Minētās Regulas 5.panta 1.punkts nosaka, ka pirmais tautas skaitīšanas pārskata gads ir 2011.gads. Turpmākie pārskata gadi ir gadi katras desmitgades sākumā.

Atbilstoši Regulas Nr.763/2008 prasībām Eiropas Komisija sagatavoja un apstiprināja trīs ieviešanas regulas: Komisijas 2009.gada 30.novembra Regulu (EK) Nr.1201/2009, ar ko attiecībā uz tematu un to dalījumu tehniskajām specifikācijām īsteno Regulu (EK) Nr.763/2008, Komisijas 2010.gada 16.jūnija Regulu (EK) Nr.519/2010, ar ko pieņem tādu statistikas datu un metadatu programmu iedzīvotāju un mājokļu skaitīšanai, kas paredzēta Regulā (EK) Nr.763/2008 un Komisijas 2010.gada 8.decembra Regulu (EK) Nr.1151/2010, ar ko attiecībā uz kvalitātes ziņojumu nosacījumiem un struktūru, kā arī datu nosūtīšanas tehnisko formātu īsteno Regulu (EK) Nr.763/2008.

2011.gada tautas skaitīšana tika organizēta arī saskaņā ar Tautas skaitīšanas likumu, bet pašlaik tiek izstrādāta jauna Valsts statistikas likuma redakcija, kurā būs ietverts uzdevums CSP organizēt tautas skaitīšanas Latvijā.

Informatīvais ziņojums sagatavots, pieņemot, ka tautas skaitīšanā 2021.gadā tiks ietverti tie paši temati, kas noteikti kā obligāti atbilstoši Regulas Nr.763/2008 prasībām.

**1.2. Pieredze administratīvo datu izmantošanā tautas skaitīšanas vajadzībām**

2000.gada tautas skaitīšanā CSP izmantoja PMLP Iedzīvotāju reģistra (turpmāk - IR) datus, 2011.gadā tiem papildus jau tika izmantoti arī VZD VAR un VZD NĪVKIS dati.

Bez tam, CSP, sadarbojoties ar IZM, VID, NVA, VSAA, NVD un pašvaldībām, ieguva administratīvo informāciju par to personu aktivitātēm, kuras netika saskaitītas tautas skaitīšanā, bet atrodamas šo iestāžu reģistros, un, izmantojot matemātiskās statistikas metodes, izstrādāja kritērijus pēc kuriem tika novērtēts, vai persona uzskatāma par Latvijas pastāvīgo iedzīvotāju. Rezultātā tika precizēts Latvijas pastāvīgo iedzīvotāju skaits. Informācija par šo kritēriju pielietošanu tika iekļauta Informatīvajā ziņojumā MK par 2011.gada tautas skaitīšanas gaitu un galvenajiem rezultātiem un tika izskatīta MK sēdē 2012.gada 21.februārī.

**2. Tautas skaitīšanai nepieciešamie statistiskie rādītāji un to pieejamība administratīvo datu avotos**

**2.1. Rādītāji, kurus var nodrošināt bez papildu finanšu resursu piešķiršanas**

Gatavojoties tautas skaitīšanai, CSP veica rūpīgu administratīvo datu pieejamības un kvalitātes analīzi. No tautas skaitīšanas programmā iekļautajiem tematiem atbildes galvenokārt uz iedzīvotājus raksturojošajiem demogrāfiskajiem rādītājiem - dzimumu, vecumu, juridisko ģimenes stāvokli, dzimšanas valsti, valstisko piederību, radnieciskajām attiecībām starp mājsaimniecības locekļiem, saimnieciskās darbības veidu (nozari) un darbavietas atrašanās vietu ģeogrāfiskā aspektā - ir pilnā apjomā iegūstamas no administratīvajiem datu avotiem. Tas atbilst 28% no tautas skaitīšanas programmā iekļauto obligāti apkopojamo tematu skaita.

CSP no 2008.gada 1.janvāra Latvijā lieto Eiropas Savienības Saimniecisko darbību statistiskās klasifikācijas (turpmāk – NACE) aktualizēto versiju - **NACE 2.red.** NACE ir Eiropas standarts ražojošo saimniecisko darbību klasifikācijai. NACE atspoguļo saimniecisko darbību kopumu, kas iedalīts tādējādi, ka NACE kodu var saistīt ar statistikas vienību, kura veic šo darbību.

Personas saimnieciskā darbības veida (NACE) kodu ir iespējams iegūt no CSP statistiskā uzņēmumu un organizāciju reģistra un VID informācijas par personas darba vietu.

**2.2. Rādītāji, kuru iegūšanai nepieciešami papildu finanšu resursi**

2.2.1. Valsts pastāvīgo iedzīvotāju skaits

Tautas skaitīšanas galvenais uzdevums ir noskaidrot pastāvīgo iedzīvotāju skaitu valstī. 2011.gada tautas skaitīšanas rezultāti liecina, ka iedzīvotāju skaita novērtējumu nevar balstīt tikai uz PMLP IR datiem, jo pēc tautas skaitīšanas rezultātiem 2011.gada 1.martā IR bija iekļauti 155 tūkst. Latvijas iedzīvotāju, kuri emigrējuši no valsts.

Tā kā daļa iedzīvotāju dzīvesvietas maiņas gadījumā, ieskaitot emigrāciju, nepilda Iedzīvotāju reģistra likumā un Dzīvesvietas deklarēšanas likumā viņiem noteikto pienākumu deklarēt šo faktu pašvaldības dzīvesvietas deklarēšanas iestādē, PMLP vai Latvijas konsulārajā vai diplomātiskajā pārstāvniecībā, IR ir nepilnīga informācija par iedzīvotāju iekšējo migrāciju valstī un ārējo migrāciju.

**Risinājums:**

Konceptuāli kā pirmais un galvenais risinājums, kas ļautu racionāli izmantot valsts finanšu resursus, būtu jau tuvākajā laikā veikt pasākumus, kas nodrošinātu aktuālu informāciju IR, lai šī reģistra dati būtu ticams datu avots iedzīvotāju skaita aprēķiniem. Kā pierāda citu valstu pieredze, kurās iedzīvotāji pilda dzīvesvietas reģistrācijas noteikumus, statistikas un citu valsts iestāžu vajadzībām nepieciešamo datu ieguvei tiek patērēts ievērojami mazāk resursu. Lai to panāktu, nepieciešami lēmumi, kas stimulētu iedzīvotājus pildīt Iedzīvotāju reģistra likuma un Dzīvesvietas deklarēšanas likuma prasības, un rezultātā IR saņemtu informāciju par ilgtermiņa emigrāciju vai imigrāciju.

Tā, piemēram, lai stimulētu iedzīvotājus deklarēt savu pastāvīgo dzīvesvietu, atsevišķas valstis (Ziemeļeiropas valstis, Nīderlande) ir ieviesušas stimulējošus pasākumus (nodokļu atvieglojumi, dažādi valsts un pašvaldību pabalsti, elektroniskie pakalpojumi u. c.). Citas valstis, piemēram Lietuva, pielieto administratīvas metodes, kuras netieši veicina iedzīvotājus reģistrēt savu pastāvīgo dzīvesvietu. Ņemot vērā Lietuvas pieredzi, iedzīvotājiem normatīvajos aktos noteikto pienākumu arī Latvijā varētu netieši saistīt ar valsts obligātajiem maksājumiem, kuri jāveic valstī dzīvesvietu deklarējušajiem iedzīvotājiem. Lietuvā 2010.gadā tika ieviesta valstī deklarēto iedzīvotāju veselības apdrošināšana un iedzīvotāji, kuri pastāvīgi dzīvoja ārpus Lietuvas, aktīvi informēja par savu jauno adresi un līdz ar to netika aplikti ar šo maksājumu. Tas bija nozīmīgs faktors, kā rezultātā 2010.gadā oficiāli reģistrēto emigrantu skaits bija 3,8 reizes lielāks nekā 2009.gadā reģistrēto emigrantu skaits.

Ņemot vērā eksistējošās diezgan lielās atšķirības starp 2011.gada tautas skaitīšanā saskaitīto un IR reģistrēto iedzīvotāju skaitu, kā risinājumu tuvākajam laikposmam, kuru varētu izmantot līdz brīdim, kad IR dati atbildīs reālajai situācijai tādā līmenī, kas ļautu uz šīs bāzes veidot Eiropas kvalitātes prasībām atbilstošu statistiku, CSP varētu uzņemties veikt pastāvīgo iedzīvotāju skaita ikgadēju novērtējumu, izmantojot gan IR, gan citus administratīvo reģistru datus personu līmenī (detalizēta informācija punktā 2.3.2.).

Šādas datu noliktavas programmatūras izstrādei un tās funkcionalitātes nodrošināšanai laika periodā no 2014. līdz 2021.gadam CSP būtu nepieciešami 1100 tūkst. Ls.

2.2.2. Valsts pastāvīgo iedzīvotāju sadalījums pa administratīvajām teritorijām (pastāvīgā dzīvesvieta)

Salīdzinot iedzīvotāju deklarēto dzīvesvietu ar tautas skaitīšanā apkopoto informāciju par viņu pastāvīgo dzīvesvietu jāsecina, ka tā pilnībā sakrīt tikai 83% gadījumu. Regulas (EK) Nr.763/2008 2.pantā ir noteikts, ka „pastāvīgā dzīvesvieta ir vieta, kurā persona parasti pavada dienas atpūtas daļu, neņemot vērā īslaicīgu prombūtni izklaides, brīvdienu pavadīšanas, draugu un radinieku apciemošanas, darīšanu, ārstniecības vai svētceļojumu nolūkā.”

2011.gada tautas skaitīšanā iegūtā informācija apliecina, ka iedzīvotāji ir deklarējušies neapbūvētās zemes vienībās, ēkās, kas nav piemērotas dzīvošanai, pagrabos u. c. Apkopojot tautas skaitītāju norādītos iemeslus, kuru dēļ nebija iespējams atrast konkrētā adresē deklarējušās personas, 6,1 tūkst. gadījumu telpām ir bijis cits izmantošanas veids (ofisi, veikali, frizētavas u. c.), 2,8 tūkst. adresēs bija zemes vienības bez ēkām, 2,6 tūkst. gadījumu adresē ēka bija grausts, bet 2,1 tūkst. gadījumu ēka bija nojaukta vai nodegusi.

Lai 2021.gada tautas skaitīšanas dati par iedzīvotāju pastāvīgo dzīves vietu varētu tikt iegūti no administratīvajiem datu avotiem, nepieciešami labojumi Dzīvesvietas deklarēšanas likumā.

Latvijas Pašvaldību savienība ir izteikusi ierosinājumu Iekšlietu ministrijai izstrādāt un iesniegt MK informatīvo ziņojumu par situāciju attiecībā uz dzīvesvietas deklarēšanu. Ziņojumā iekļaujama informācija par to, vai tiesību akti šobrīd nosaka, ka nav iespējams piedeklarēties bez tiesiska pamata un, ja jā - vai tas darbojas praksē, t. sk. kā tiek nodrošināta kontrole par tiesiskā pamata esamību, deklarējoties elektroniski.

**Risinājums:**

1) Iedzīvotāju dzīvesvietas deklarēšanas procesā jānodrošina Dzīvesvietas deklarēšanas likuma 3.panta otrās daļas ievērošana, kas nosaka, ka „Personai ir tiesisks pamats apmesties uz dzīvi noteiktā nekustamā īpašumā, ja tai pieder šis nekustamais īpašums, attiecībā uz to ir noslēgts īres vai nomas līgums vai šā īpašuma lietošanas tiesības tā ieguvusi uz laulības, radniecības, svainības vai cita likumiska vai līgumiska pamata.” Dzīvesvietas deklarēšanas procesā būtu nepieciešams izmantot arī Valsts vienotās datorizētās zemesgrāmatas datus, tai skaitā, lai konstatētu nostiprinātās īres tiesības;

2**)** Iedzīvotāju dzīvesvietas deklarēšanas procesā jāizmanto NĪVKIS dati, lai konstatētu, vai objekts ir piemērots dzīvošanai.

VZD kadastrālās vērtēšanas sistēmas pilnveidošanai un kadastra datu aktualitātes nodrošināšanai, kas ietver personu datus ar aktualizētiem būvju datiem, t. sk. e-pakalpojuma izstrādei un ieviešanai elektroniskai aktuālo datu iesniegšanai, laika periodā no 2014.gada līdz 2023.gadam VZD nepieciešami 4393 tūkst. Ls. Šī finansējuma piešķiršana Valsts zemes dienestam ir paredzēta Kadastrālās vērtēšanas sistēmas pilnveidošanas un kadastra datu aktualitātes nodrošināšanas koncepcijā, kas atbalstīta ar MK 2012.gada 3.oktobra rīkojumu Nr.462 „Par kadastrālās vērtēšanas sistēmas pilnveidošanas un kadastra datu aktualitātes nodrošināšanas koncepciju”. Tādēļ tas netiek ņemts vērā, nosakot ar 2021.gada tautas skaitīšanas sagatavošanu saistītās izmaksas, kas apkopotas 2.tabulā;

3) Iekšlietu ministrijas sagatavotajā Informatīvajā ziņojumā par situāciju dzīvesvietas deklarēšanas jomā, kas izsludināts Valsts sekretāru sanāksmē 24.01.2013., ir sniegta detalizētāka informācija par dzīvesvietas deklarēšanas tiesiskajām un faktiskajām problēmām un to risināšanas virzieniem.

2.2.3. Ar iedzīvotāju nodarbinātību saistītie rādītāji

VID iesniedzamajos pārskatos nav iekļauts rādītājs - profesijas kods, kā arī pieejama informācija tikai par iedzīvotājiem, kuri maksā nodokļus. Attiecībā uz nodarbinātības statusu, VID nav pieejama informācija par ģimenes uzņēmumos strādājošiem nealgotiem darbiniekiem.

Nevienā no valsts administratīvajiem datu avotiem nav pieejama informācija par nestrādājošiem studentiem/skolniekiem un mājsaimniecēm.

**Risinājums:**

Organizāciju un komercsabiedrību VID iesniedzamajos pārskatos būtu jāiekļauj katra darbinieka profesijas kods un informācija par viņa nostrādāto stundu skaitu mēnesī, lai nodrošinātu informācijas apkopošanu par nodarbinātajiem sadalījumā pa profesiju grupām un šo grupu atsevišķām profesijām.

2012.gada 8.novembra Valsts sekretāru sanāksmē ir izsludināts MK noteikumu projekts „Grozījumi Ministru kabineta 2010.gada 7.septembra noteikumos Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” (VSS - 1118), kas paredz papildināt noteikumus ar normu, uzliekot par pienākumu darba devējam (tai skaitā mikrouzņēmumu nodokļa maksātājam), reģistrējot katru darba ņēmēju Valsts ieņēmumu dienestā, vienlaicīgi norādīt arī darba ņēmēja profesijas (aroda, amata, specialitātes) kodu atbilstoši Profesiju klasifikatoram.

Noteikumu projektā paredzēts arī papildināt darba devēju VID sniedzamos datus ar informāciju par darbinieka nostrādāto stundu skaitu mēnesī.

VID atbalsta šo ideju, jo šī informācija palīdzētu iestādei arī veiksmīgāk apkarot ēnu ekonomiku, veicot salīdzinošo algu auditu vienas profesijas pārstāvjiem dažādos uzņēmumos. Datu sagatavošanai un nosūtīšanai CSP 2014.g. VID nepieciešami 15.5 tūkst. Ls.

Informāciju par nestrādājošiem studentiem/skolniekiem būs iespējams iegūt, ja tiks izveidots augstākās izglītības mācību iestāžu reģistrs (skat. 2.2.4.). Salīdzinot reģistra informāciju ar VID datiem par darba ņēmējiem, varētu noteikt nestrādājošo studentu/ skolnieku skaitu.

2.2.4. Augstākais sekmīgi iegūtais izglītības līmenis

Izglītības un zinātnes ministrijas pārziņā esošajā Valsts izglītības informācijas sistēmā ir pieejama informācija par vispārizglītojošo skolu absolventiem. Tā sākta apkopot 2008.gadā. Par profesionālās izglītības iestāžu absolventiem informācija pieejama no 2011.gada. Augstākās izglītības mācību iestāžu reģistrs Latvijā nav izveidots.

**Risinājums:**

Izglītības un zinātnes ministrijas darbinieki 2013.gadā uzsāks darbu pie vienota koledžu un augstskolu reģistra izveides, kas nodrošinās detalizētu informāciju par visu augstākās izglītības mācību iestāžu studentiem. Reģistru plānots iekļaut Valsts izglītības informācijas sistēmā. Tā izveidei 2014.gadā kopā nepieciešami 200 tūkst. Ls.

2.2.5. Mājokļa adrese

Daļai adresācijas objektu (dzīvokļiem daudzdzīvokļu ēkās, ēkām Latgalē sādžu tipa apdzīvotajās vietās - kopumā pēc CSP vērtējuma aptuveni 10% no kopējā skaita) pašvaldības nav piešķīrušas adreses un līdz ar to tās nav iekļautas VZD VAR - tām nav piešķirts adreses kods.

Atsevišķos gadījumos VAR kļūdaini noteiktas ēku koordinātes.

Pārresoru koordinācijas centrs saskata nepieciešamību pilnveidot 03.11.2009. MK noteikumus Nr.1269 „Adresācijas sistēmas noteikumi”.

Latvijas Pašvaldību savienības viedoklis ir, ka Tieslietu ministrijai jāizpilda ministrijas un Latvijas Pašvaldību savienības sarunu 2011.gada 1.jūlija protokolā panāktā vienošanās: „Puses vienojas, ka adresācijas elementu dzīvokļa numuru nosaka īpašnieks (jaunos projektos saskaņā ar būvprojektu), atbilstoši tehniskajām prasībām, nepieciešamības gadījumā konsultējoties ar jomas profesionāļiem (arhitektu).”

**Risinājums:**

Pašvaldībām jānodrošina adrešu piešķiršana ēkām. VZD jāizvērtē iespēja telpu grupu adreses reģistrēt VAR, pamatojoties uz informāciju, kas tiek glabāta citās informācijas sistēmās vai pamatojoties uz īpašnieku sniegto informāciju.

2.2.6. Mājokli raksturojošā informācija - platība, uzcelšanas gads, labiekārtotība (ūdensvads, tualete, vanna/duša, apkures sistēma), piederība

NĪVKIS ir ēkas, kas apvidū neeksistē (pēc pašvaldību aptaujas datiem vairāk nekā 850 nojauktas ēkas un vairāk nekā 450 nodegušas ēkas);

NĪVKIS gandrīz 50% gadījumu neprecīza informācija par mājokļa labiekārtotību;

NĪVKIS neprecīza informācija par dzīvokļu skaitu ēkās (14 tūkst. gadījumu);

NĪVKIS norādītais ēkas galvenais lietošanas veids atsevišķos gadījumos nesakrīt ar reālo (dzīvojamo telpu vietā nedzīvojamās telpas);

VZD ir veicis NĪVKIS nereģistrēto ēku apzināšanu. Konstatēts, ka NĪVKIS nav reģistrētas aptuveni 80 tūkst. ēkas. Šo informāciju VZD ir izsūtījis visām pašvaldībām.

**Risinājums:**

VZD, sadarbojoties ar pašvaldībām tām pieejamā finansējuma ietvaros, NĪVKIS nepieciešams precizēt un aktualizēt :

1) informāciju par mājokļu labiekārtojumiem;

2) informāciju par dzīvokļu skaitu ēkās un piederību;

3) informāciju par būvēm, kas apvidū neeksistē;

4) informāciju par ēku galveno lietošanas veidu;

5) informāciju par ēkām, kuras ir uzbūvētas, bet nav reģistrētas NĪVKIS.

VZD labiekārtojumu klasifikācijas precizēšanai, (saskaņojot labiekārtojuma klasifikāciju starp EM, CSP, VZD un pašvaldībām kā ieinteresētajām pusēm), jaunās sistēmas ieviešanai un esošo datu konvertācijai, informācijas iegūšanai no valsts un pašvaldību institūciju arhīviem par būvju ekspluatācijā pieņemšanas gadiem un informācijas ievadīšanai NĪVKIS laika periodā no 2014. līdz 2023.gadam nepieciešami 579 tūkst. Ls.

Kopsavilkums par papildus nepieciešamajiem projektiem un to realizācijas laiku dots 1.tabulā.

Informācija par datu pieejamību (pilnībā, daļēji, nav pieejami) administratīvajos datu avotos sadalījumā pēc tautas skaitīšanas tematiem norādīta pielikumā.

**2.3 Projekti, kas sekmēs tautas skaitīšanas programmas rādītāju iegūšanu no administratīvajiem avotiem**

2.3.1. Aktuālie un plānotie projekti, kuriem nav nepieciešams papildus finansējums

VZD 2009.gada decembrī uzsākts ERAF līdzfinansēts projekts „Valsts zemes dienesta ģeotelpisko datu ģeotelpiskās informācijas sistēmas izveide”. Minētā projekta mērķis ir izveidot modulāru VZD kadastra, adrešu, aizsargjoslas izraisošo objektu un apgrūtināto teritoriju, vērtību zonējumu, būvju kadastrālās uzmērīšanas, topogrāfisko plānu mērogā 1:500 ģeotelpisko datu sistēmu, kuras arhitektūra un saskarne nodrošina visu VZD pārziņā esošo ģeotelpisko datu ievadi, uzkrāšanu, apstrādi vienotā veidā, sasaisti ar teksta datiem un šo datu ērtu izmantošanu VZD klientiem un datu apmaiņas partneriem e-pakalpojumu un informācijas servisu veidā atbilstoši INSPIRE direktīvas prasībām.

2010.gadā EM uzsāka īstenot projektu „Būvniecības informācijas sistēmas izstrāde”. Būvniecības informācijas sistēma nodrošinās aktuālas informācijas reģistrēšanu NĪVKIS, bet tikai pie nosacījuma, ja sistēmā vienota būvniecības procesa uzskaite tiks veikta visā valsts teritorijā (visās pašvaldībās) un informācijas reģistrācijai NĪVKIS tiks nodoti visi nepieciešamie dati un dokumenti.

VARAM līdz 2014.gadam plānojusi pabeigt Teritorijas attīstības plānošanas informācijas sistēmu (TAPIS) izstrādi, kas atbalstīs tās pašvaldību, reģionu un valsts pārvaldes teritorijas attīstības plānošanas funkcijas, kuru izpildei nepieciešama ģeotelpiskā informācija.

2.3.2. Iedzīvotāju skaita ikgadējs novērtējums un citi projekti, kam nepieciešams papildu finansējums

Ikgadējos datus par pastāvīgo iedzīvotāju skaitu Latvijai, tāpat kā visām pārējām ES Dalībvalstīm jāsniedz Eiropas Komisijai un Eiropas Centrālajai bankai. To nosaka:

- Padomes Regula (EK) Nr.2223/96 (1996.gada 25.jūnijs) par Eiropas nacionālo un reģionālo kontu sistēmu Kopienā, kā arī Padomes lēmums 2003/517/EK (2003.gada 15.jūlijs) par statistikas datiem, ko jāizmanto Eiropas Centrālās bankas kapitāla parakstīšanas atslēgas koriģēšanai un Padomes lēmums 2011/900/ES (2011.gada 19.decembris), ar ko groza Padomes reglamentu;

- Eiropas Parlamenta un Padomes Regula (EK) Nr. 862/2007 (2007.gada 11.jūlijs) par Kopienas statistiku attiecībā uz migrāciju un starptautisko aizsardzību;

- Padomes Regula (EK) Nr.577/98 (1998.gada 9.marts) par darbaspēka izlases veida apsekojuma organizēšanu Kopienā;

- Eiropas Parlamenta un Padomes Regulas projekts par Eiropas statistiku par demogrāfiju.

Tautas skaitīšanas Regula (EK) Nr.763/2008 nosaka, ka tautas skaitīšanā statistikas vākšanai jābūt saderīgai ar taisnīguma, ar to jo īpaši saprotot objektivitāti un zinātnisko neatkarību, kā arī ar pārredzamības, ticamības, atbilstības, izmaksu efektivitātes un statistikas konfidencialitātes principiem. Šos principus CSP ievēros arī, izvēloties visprecīzāko iedzīvotāju skaita novērtēšanas metodi. Tāpēc jau pašreiz jāizvērtē visu iespējamo datu avotu izmantošanas priekšrocības un trūkumi, jo šāda veida vērtējuma iegūšana ir darbietilpīga. Vērtēšanas gaitā paredzēts izvērtēt gan datu avotu atbilstību statistikas iegūšanas mērķiem, gan veikt savlaicīguma un punktualitātes, pieejamības un skaidrības, saskanības, salīdzināmības un precizitātes analīzes. CSP plāno izvērtēt administratīvo datu izmantošanas iespējas ne tikai iedzīvotāju skaita novērtēšanai, bet arī to izmantošanas iespējas citās sociālās statistikas iegūšanas jomās.

CSP nepieciešama iespējami plaša informācija, jo statistikas datu lietotājiem jānodrošina detalizēta informācija. Starptautiskajām organizācijām jāsagatavo dati, piemēram, iedzīvotāju skaits, t. sk. emigrējušo skaits pēc vecuma ar viena gada intervālu, pēc ģimenes stāvokļa un vecuma, pēc pilsonības un vecuma grupām, pēc dzimšanas valsts, vecuma un dzimuma u. c. Reģionālās politikas plānošanas un uzraudzības vajadzībām regulāri tiek pieprasīti demogrāfijas dati pašvaldību līmenī.

Plānots, ka administratīvie dati tiks izmantoti, lai novērtētu gan nedokumentēto emigrantu plūsmu, gan to personu, kuras bija izbraukušas no valsts uz laikposmu, kas ilgāks par vienu gadu, neinformējot PMLP IR un tagad atgriežas Latvijā (imigranti) plūsmu. Emigrantu plūsmas novērtēšanā tiks pētītas sakarības starp iespējamo katra Latvijas iedzīvotāja emigrāciju un kontaktēšanas biežumu ar valsts un pašvaldības institūcijām, piemēram, Latvijas iedzīvotāja saņemtiem sociāliem pabalstiem no Valsts sociālās apdrošināšanas aģentūras, saņemtiem valsts apmaksātiem veselības aprūpes pakalpojumiem no NVD. Lai emigrācijas plūsmas novērtējums būtu pietiekami precīzs, sākotnējā datu analīzē tiks izmantoti visi pieejamie datu avoti. Pretējā gadījumā var pastāvēt risks, ka atsevišķi datu avoti nav pietiekami, lai precīzi atspoguļotu Latvijas iedzīvotāju emigrāciju, tādējādi apdraudot statistisko datu precizitāti.

Lai veiktu visus iepriekšminētos pasākumus, CSP plāno uzsākt darbu, lai izveidotu statistisko datu noliktavu sociālās statistikas vajadzībām. Paredzēts, ka tajā tiks iekļauti un savstarpēji integrēti datu veidi, kas nepieciešami iedzīvotāju skaita noteikšanai, no dažādiem administratīvo datu avotiem, kā arī CSP veiktajiem apsekojumiem. Šī datu noliktava tiks veidota tā, lai atbilstoši tiesiskā regulējuma prasībām nodrošinātu iekļauto personas datu aizsardzību. Personas datu apstrāde tiks veikta stingrā atbilstībā ar Fizisko personu datu aizsardzības likuma, Valsts statistikas likuma un Eiropas Savienības tiesību aktu prasībām.

Šāda pieeja pilnā mērā atbilst Valsts informācijas sistēmu likumā norādītajam principam par datu iesniegšanu valsts pārvaldes iestādēm tikai vienreiz, nodrošinot datu lietošanu un to apmaiņu starp dažādām valsts informācijas sistēmām.

Līdzīgas datu noliktavas sociālās statistikas vajadzībām ir izveidotas Zviedrijā, Norvēģijā, Slovēnijā, Austrijā, Nīderlandē, Igaunijā u. c.

Personas datu apkopošanas juridiskais pamats ir Fizisko personu datu aizsardzības likuma 13.pants un Valsts statistikas likuma 17.pants. Uzsākta starpresoru vienošanās līgumu par datu saņemšanu saskaņošana, kā arī datu apstrādes programmas tehniskās specifikācijas sagatavošana.

CSP sagatavotajā Statistikas likumprojektā ir paredzēts iekļaut konkrētas statistikas rādītāju grupas, par kurām tiks atļauts iegūt un izmantot personas datus, tai skaitā, tautas skaitīšanas programmā iekļautās informācijas iegūšanai. Informācija par datu noliktavas programmatūras izstrādei un tās funkcionalitātes nodrošināšanai nepieciešamo finansējumu sniegta punktā 2.2.1.

2) Lai sagatavotu un veiktu 2021.gada tautas skaitīšanu, izmantojot tikai administratīvos datus, CSP būs nepieciešamas papildus amata vietas uz laiku (2016.gadā 4 amata vietas, no 2017. līdz 2019.gadam 5 amata vietas, 2020.gadā 13 amata vietas, 2021. un 2022.gadā 18 amata vietas un 2023.gadā 6 amata vietas) ar kopējo atlīdzību laika periodā līdz 2023.gadam 800 tūkst. Ls un preču un pakalpojumu apjomu šajā laika periodā 180 tūkst. Ls.

3) Lai novērtētu CSP veikto ikgadējo iedzīvotāju skaita aprēķinu precizitāti, 2016.gadā nepieciešams veikt mikro tautas skaitīšanu, kuras izmaksas būtu 100 tūkst. Ls.

4) PMLP datu apmaiņas ar CSP programmatūras pilnveidošanai 2014.gadā nepieciešami 60 tūkst. Ls.

5) NVD informācijas par valsts sniegtajiem veselības aprūpes pakalpojumiem sagatavošanai un nosūtīšanai CSP 2014.gadā nepieciešami 5 tūkst. Ls.

Informācija par papildus nepieciešamajiem projektiem sniegta 1.tabulā.

1.tabula

Kopsavilkums par papildu nepieciešamajiem projektiem

| N.p.k. | Projekta nosaukums | Iesaistītās iestādes | Projekta realizācijas periods |
| --- | --- | --- | --- |
| 1. | Sociālajai statistikai nepieciešamo datu noliktavas izveide un uzturēšana. | CSP | 2014 - 2021 |
| 2. | 2021.gada tautas skaitīšanas sagatavošana un organizēšana, izmantojot tikai administratīvos datus. | CSP | 2016 - 2023 |
| 3. | Mikro tautas skaitīšana. | CSP | 2016 |
| 4. | Labiekārtojumu (inženiertehniskā aprīkojuma) klasifikācijas precizēšana un saskaņošana. Jaunās klasifikācijas ieviešana saistītajās IS un esošo datu konvertācija. | VZD, EM, CSP | 2016 - 2019 |
| 5. | Aktu par būvju pieņemšanu ekspluatācijā saņemšana no valsts un pašvaldību institūciju arhīviem, izgūstot informāciju par būvju ekspluatācijā pieņemšanas gadiem un reģistrējot NĪVKIS. | VZD, pašvaldības | 2014 - 2016 |
| 6. | NĪVKIS neiekļauto būvju reģistrācija. | VZD, pašvaldības, īpašnieki | 2014 - 2023 |
| 7. | Deklarēšanās sistēmas izveide un ieviešana, lai personas (ēku un būvju īpašnieki) aktualizētu būvju datus, t. sk. labiekārtojumus NĪVKIS, e-pakalpojuma izstrāde un ieviešana elektroniskai aktuālo datu iesniegšanai. | VZD | 2014 - 2023 |
| 8. | Augstskolu studentu un koledžu audzēkņu un šo mācību iestāžu beidzēju reģistra izveide un datu sagatavošana un nosūtīšana CSP. | IZM | 2014 |
| 9. | Informācijas par darba ņēmēju profesijām un nostrādāto stundu skaita iekļaušana VID IS datu sagatavošana un nosūtīšana CSP. | VID, CSP | 2014 |
| 10. | Informācijas par valsts sniegtajiem veselības aprūpes pakalpojumiem sagatavošana un nosūtīšana CSP. | NVD, CSP | 2014 |
| 11. | PMLP Iedzīvotāju reģistra informācijas sistēmas programmatūras pilnveidošana. | PMLP | 2014  |

**3. Tautas skaitīšanas izmaksu salīdzinājums, ja 2021.gada tautas skaitīšanu veic tāpat kā 2011.gadā, ar tautas skaitīšanas alternatīvajām izmaksām, ja tautas skaitīšanu veic, visu nepieciešamo informāciju iegūstot no administratīvajiem datu avotiem**

Izpildot Ministru kabineta 2012.gada 21.februāra sēdes protokollēmumā (protokols Nr.10 37.§) doto uzdevumu, CSP veica tautas skaitīšanas izmaksu novērtējumu, ja 2021.gada tautas skaitīšanu veic tāpat kā 2011.gadā (1.variants), ar tautas skaitīšanas izmaksām, visu nepieciešamo informāciju iegūstot no administratīvajiem reģistriem un citām datu bāzēm, atsakoties no iedzīvotāju aptaujas internetā vai viņu dzīvesvietās (2.variants).

**1.variants: 2021.gada tautas skaitīšanu veic, izmantojot iedzīvotāju aptaujas internetā vai viņu dzīvesvietās.**

Līdzekļu izlietojums 2011. gada tautas skaitīšanas sagatavošanai, veikšanai, kā arī datu apstrādei un izplatīšanai kopumā laika periodā no 2007. līdz 2013.gadam ir 5,4 milj. Ls. Prognozējot ikgadējo inflāciju 3% apmērā, 2021.gada skaitīšanai, ja to veiktu tāpat kā 2011.gadā, laika periodam no 2017. līdz 2023.gadam būtu nepieciešami 7 milj. Ls.

**2.variants: 2021.gada tautas skaitīšanu veic, visu nepieciešamo informāciju iegūstot no administratīvajiem reģistriem un citām datu bāzēm, atsakoties no iedzīvotāju aptaujas internetā vai viņu dzīvesvietās.**

Lai pilnveidotu valstī esošo administratīvo datu sistēmu un 2021.gada tautas skaitīšanu veiktu, izmantojot administratīvo datu avotus, kā arī CSP pieejamo informāciju, kas iegūta no regulārajiem statistiskajiem apsekojumiem, laika periodā no 2014. līdz 2023.gadam CSP būtu nepieciešami 2,18 milj. Ls. Bez tam 0,9 milj. Ls ir nepieciešami to institūciju funkciju veikšanai, kuru darbības uzlabošana nodrošinās kvalitatīvu administratīvo datu pieejamību 2021.gada tautas skaitīšanai.

Izmaksu salīdzinājums, ja tautas skaitīšanu veic tāpat kā 2011.gadā un ja tautas skaitīšanu veic, izmantojot administratīvos datu avotus, dots 2.tabulā.

2.tabula

Izmaksu salīdzinājums, ja tautas skaitīšanu veic tāpat kā 2011.gadā un ja tautas skaitīšanu veic, izmantojot administratīvos datu avotus (tūkst. Ls)

|  | 2014 | 2015 | 2016 | 2017 - 2023 | Kopā |
| --- | --- | --- | --- | --- | --- |
| 1.variants - Tradicionālātautas skaitīšana - kopā |  |  |  | 7 000  | 7 000  |
|  |  |  |  |  |  |
| 2.variants - Tautas skaitīšana, izmantojot administratīvos datu avotus - kopā | 460,5 | 217 | 396 | 1966 | 3039,5 |
| CSP (p.2.2.1. un 2.3.2.) | 100 | 100 | 273 | 1 707 | 2 180 |
| VZD\* (p.2.2.6.) | 80 | 117 | 123 | 259 | 579 |
| IZM\* (p.2.2.4.) | 200 |  |  |  | 200 |
| PMLP\* (p.2.3.2.) | 60 |  |  |  | 60 |
| VID (p.2.2.3.) | 15,5 |  |  |  | 15,5 |
| NVD (p.2.3.2.) | 5 |  |  |  | 5 |

 \* *Izmaksas institūciju funkciju veikšanai, lai uzlabotu kvalitatīvu administratīvo datu pieejamību statistikas vajadzībām.*

Ekonomikas ministrija atbalsta otro variantu.

Ekonomikas ministrijas darba grupai priekšlikumu izstrādei nākamās tautas skaitīšanas organizēšanas pilnveidošanai nepieciešams turpināt darbu kā pastāvīgai darba grupai, izstrādāt detalizētu 2021.gada tautas skaitīšanas sagatavošanas un organizēšanas pasākumu plānu, kontrolēt tā izpildi un reizi gadā līdz 1.oktobrim iesniegt informatīvu ziņojumu izskatīšanai Ministru kabinetam par sasniegtajiem rezultātiem.

Valsts budžetā laika posmā no 2014.gada līdz 2023.gadam nepieciešams paredzēt papildus līdzekļus 3039,5 tūkst. Ls apjomā, lai nodrošinātu iespējami pilnīgu un kvalitatīvu administratīvo datu avotu informāciju 2021.gada tautas skaitīšanas vajadzībām, kā arī sagatavotu un veiktu 2021.gada tautas skaitīšanu, visu nepieciešamo informāciju iegūstot no administratīvajām datu bāzēm, kā arī CSP regulārajiem statistiskajiem apsekojumiem.

CSP nepieciešams izveidot informācijas vākšanas, uzkrāšanas un analīzes sistēmu, lai precīzāk veiktu ikgadēju iedzīvotāju skaita novērtējumu nosūtīšanai ES institūcijām un Eiropas centrālajai bankai, balstoties uz administratīvajos datu avotos uzkrāto un CSP rīcībā nodoto informāciju. Finansējumu šīs sistēmas izveidošanai un ekspluatācijai CSP nepieciešams paredzēt 2014. - 2021.gada budžetā.

Ekonomikas ministrs D. Pavļuts

Vīza: Valsts sekretārs J. Pūce

25.02.2013 12:29

4203

Pēteris Veģis

Peteris.Vegis@csb.gov.lv ,67366771